Numërimi, PS fituese e zgjedhjeve
Kur kanë mbetur pa numëruar shumë pak kuti, socialistët mbeten në nivelin e 48%, me 74 mandate. PD në rënie te 28 % me 43 deputetë, 7 më pak se në 2013. Rritet LSI, shkon në 19 mandate. Tre për PDIU-në. 1 mandat dhe PSD
Partia socialiste është konfirmuar si partia më e madhe e vendit edhe në votimet e së dielës së kaluar. Rezultatet, kur kanë mbetur pa numëruar më pak se 200 kuti, e japin atë si fituesen e qartë me një diferencë të thellë ndaj rivales kryesore, Partisë demokratike të udhëhequr nga Lulzim Basha. Socialistët kanë ruajtur avantazhin e shfaqur që në fillim të procesit, duke siguruar mbi 48 përqind të votave, ose 7 pikë më shumë krahasuar me rezultatin e vitit 2013. Një rezultat mjaft i lartë, për një forcë politike pas katër vitesh në pushtet. Nga ana e saj opozita duket se ka pësuar një tjetër tkurrje nga humbja e thellë që pësoi në zgjedhjet e 2013. Partia Demokratike, e cila kishte përfshirë në listat e saj dhe drejtuesit e partive kryesore të djathta, rezulton me 28.8 përqind të votave, afërsisht 2 pikë më poshtë se në 2013. Lëvizja Socialiste për Integrim, është konsoliduar si forca e tretë në vend, duke siguruar një rritje më afër 3.8 pikë nga zgjedhjet e kaluara. Me një përmirësim prej dy pikësh rezulton dhe Partia për Drejtësi, Integrim dhe Unitet, PDIU, e Shpëtim Idrizit që për momentin ka 4.6 përqind të votave, mbi 2 pikë më shumë se në 2013. Procesi i numërimit ka përfunduar në pjesën më të madhe të qarqeve dhe në disa të tjera ka mbetur vetëm për një numër të vogël kutishë. Analiza e të dhënave sipas qarqeve e cila përkthehet edhe në mandate parlamentare, ofron një panoramë edhe më optimiste për socialistët, të cilët pritet të sigurojnë, sipas të dhënave të deritanishme, 9 deputetë më shumë, ose në totale 74 vende në parlament. Për Partinë demokratike, rënia me pak pikë përqindje, është shoqëruar me një humbje të një numri të konsiderueshëm prej 7 deputetësh, nga 50 që ka në parlamentin aktual në 43. Por nëse do të llogarisnim edhe 3 votat aktuale të republikanëve, atëherë humbja bëhet dhe më e rëndë. Deri më tani, rritja në përqindje e LSI-së është përkthyer në 3 mandate më shumë, nga 16 që ka në parlamentin aktual. Ndërkohë që PDIU-ja, në krahasim me 2013, ka humbur një deputet duke zbritur në kuotën e 3 mandateve. Në zgjedhjet e kaluara ajo u favorizua nga pjesmarrja në koalicion, ndonëse kishte gati gjysmën e votave të mbledhura këtë herë. Partia socialdemokrate i gëzohet votave të kandidatit të saj Tom Doshi që duket se ka siguruar sërish një mandat në parlamentin e ri. Ndërsa procesi i numërimit është drejt fundit, socialistët megjithatë e kanë të garantuar objektivin e shpallur nga kryeministri Edi Rama për të patur të vetëm kontrollin e shumicës parlamentare. Ndërkohë që Partia Demokratike ka pësuar një tjetër goditje pas asaj të 2013. Ajo rezulton fituese vetëm në qarkun e Kukësit dhe atë të Shkodrës. Në pak të tjera ka ruajtur të njejtat kuota, ndërsa në pjesën më të madhe ka lënë mandate. Për zotin Basha, në katër vitet e drejtimit të opozitës, kjo është humbja e dytë e rëndë pas asaj në zgjedhjet lokale të 2015. Kritikat që shoqëruan zgjedhjen e tij personale në listat e kandidatëve, me gjasë do të rizgjohen me forcë, ndërsa pas pak javësh ai do të duhet të përballet dhe me garën për drejtimin e ardhshëm të demokratëve. Menjëherë janë shfaqur zërat që kërkojnë dhe dorëheqjen e tij të menjëhershme për t’i hapur rrugë me shpejtësi procesit të zgjedhjeve në Partinë Demokratike.